Boekvoorlesing: Storie met 'n angel | Maroela Media
Maar soos wat ek dour lê en winde sluk van benoudigheid, merk ek lat daai muskiete besig is om 'n aanval te loods. Steek dwarsdeur daai sementpyp. Sien net angelpunte orals oor.
Meer oor die verteller
Hiermee 'n uittreksel uit die kortverhaal "Storie met 'n angel" deur Thomas Deacon wat in Spekskiet verskyn.
Willempie Donskop klap in die rigting van 'n spul lastige muskiete wat tot vervelens toe om sy kop bly draai. "Hiert, sulke swerkaters! Die goete is rêrig 'n verpesting hierdie tyd van die jaar. Seker aangehelp deur die onverwagte reëntjie wat pasede week in die Kamies geval het."
"Geval het, ja," beaam oompie Hoepel Petoors.
Willempie gaan voort: "Die goete het laasnag net so gepla. Vroeg vanmôre toe ek wakker word, sit twee van die menere mos netjies op my aaidieboek en baklei oor my bloedgroep."
"Bloegroep, ja", beaam Oompie. "Maar hierdie einste plaag laat my dink aan die jare dertig toe ek nog transport gery het dour in Upington se wêreld. Daai jaar het die reëns gevál, neef. En so sukkel ek en Jacob, donkietjie, een so 'n reëndag met die modderpad langes dour die Groblershoop verby op pad Prieska toe. Maar die reën vál, neef; handvêr is die naaste wat jy kon sien."
Willempie grinnik. "Maar Oompie en Jacob kruie aan? Ek meen te sê, modder of te nôt."
"Te nôt, ja. Maar laters van tyd beginne dinge te veel word vir jou oompie. Kon nie veel langer so sonder rigting voortploeter nie. En so loop Jacob hom amper te pletter teen een van dourie groot sementpype wat onder deur die pad gelê word. Seker deur padwerkers dour neergesit om laters gebruik te worre. En ek dink: aha! Hier's nou vir jou 'n eersteklas rusplek! Daar en dan gespe ek my bondeltjie van Jacob se rug af en los en sukkel-kruip tot in die diepte van daai pyp. En so lê ek en luister na die gedruis van die reën, totlat die vaak my beginne bekruip en ek al dieper in droomland wegdommel."
Spekskiet is deur Dineke Volschenk saamgestel en in 2008 deur Lapa Uitgewers uitgegee. Die verhaal het voorheen in Rapport-tydskrif verskyn.
Luister hierbo na 'n voorlesing van "Storie met 'n angel" deur Johny Klein. Die voorlesing is in samewerking met Lapa Uitgewers moontlik gemaak.